CELEX: 32018D2027
Language: fi
Date: 2018-11-29 00:00:00
Title: Neuvoston päätös (EU) 2018/2027, annettu 29 päivänä marraskuuta 2018, kansainvälisessä siviili-ilmailujärjestössä Euroopan unionin puolesta otettavasta kannasta ensimmäiseen painokseen ympäristönsuojelua koskevista kansainvälisistä standardeista ja suositelluista menettelytavoista – kansainvälisen lentoliikenteen päästöhyvitysjärjestelmä (CORSIA)

20.12.2018   
               
               
                  FI
               
               
                  Euroopan unionin virallinen lehti
               
               
                  L 325/25
               
            
         NEUVOSTON PÄÄTÖS (EU) 2018/2027,
         annettu 29 päivänä marraskuuta 2018,
         kansainvälisessä siviili-ilmailujärjestössä Euroopan unionin puolesta otettavasta kannasta ensimmäiseen painokseen ympäristönsuojelua koskevista kansainvälisistä standardeista ja suositelluista menettelytavoista – kansainvälisen lentoliikenteen päästöhyvitysjärjestelmä (CORSIA)
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 192 artiklan 1 kohdan yhdessä 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Kansainvälistä siviili-ilmailua koskeva Chicagon yleissopimus, jäljempänä ’yleissopimus’, jonka tavoitteena on säännellä kansainvälistä lentoliikennettä, tuli voimaan 4 päivänä huhtikuuta 1947. Sillä perustettiin kansainvälinen siviili-ilmailujärjestö (ICAO).
                  
               
                     (2)
                  
                  
                     Unionin jäsenvaltiot ovat yleissopimuksen sopimusvaltioita ja ICAOn jäseniä, ja unionilla on tarkkailijan asema tietyissä ICAOn elimissä.
                  
               
                     (3)
                  
                  
                     Yleissopimuksen 54 artiklan mukaan ICAOn neuvoston on määrä hyväksyä kansainvälisiä standardeja ja suositeltuja menettelytapoja.
                  
               
                     (4)
                  
                  
                     Ilmastonmuutosta koskevan Yhdistyneiden kansakuntien puitesopimuksen osapuolten 21. konferenssi saatiin menestyksekkäästi päätökseen joulukuussa 2015 hyväksymällä Pariisin sopimus. Pariisin sopimuksen tavoitteena on rajoittaa maapallon keskilämpötilan nousu selvästi alle 2 celsiusasteeseen suhteessa esiteolliseen aikaan ja pyrkiä toimiin lämpötilan nousun rajoittamiseksi 1,5 celsiusasteeseen suhteessa esiteolliseen aikaan. Kaikkien talouden alojen, kansainvälinen lentoliikenne mukaan luettuna, olisi osallistuttava näiden päästövähennysten saavuttamiseen.
                  
               
                     (5)
                  
                  
                     Vuonna 2016 pidetyssä 39. ICAOn yleiskokouksessa päätettiin päätöslauselmalla A39-3 kehittää maailmanlaajuinen markkinaperusteinen mekanismi, jolla voidaan rajoittaa kansainvälisen lentoliikenteen aiheuttamat kasvihuonekaasupäästöt vuoden 2020 tasolle. Unionin kanta tältä osin vahvistettiin neuvoston päätöksellä (EU) 2016/915 (1).
                  
               
                     (6)
                  
                  
                     ICAOn neuvosto hyväksyi 214. istuntonsa 10. kokouksessa 27 päivänä kesäkuuta 2018 yleissopimuksen liitteessä 16 olevan niteen IV ensimmäisen painoksen: Ympäristönsuojelua koskevat kansainväliset standardit ja suositellut menettelytavat – kansainvälisen lentoliikenteen päästöhyvitysjärjestelmä (CORSIA).
                  
               
                     (7)
                  
                  
                     CORSIA-järjestelmän mukaiset säännöt muuttuvat todennäköisesti sitoviksi yleissopimuksen mukaisesti ja sen asettamissa rajoissa. Ne sitovat jatkossa todennäköisesti myös unionia ja sen jäsenvaltioita voimassa olevien kansainvälisten lentoliikennesopimusten nojalla.
                  
               
                     (8)
                  
                  
                     Yleissopimuksen 90 artiklan mukaisesti CORSIA-järjestelmä tulee voimaan kolmen kuukauden kuluttua hylkäämisestä ilmoittamiselle asetetun määräajan päättymisestä, paitsi jos enemmistö sopimusvaltioista ilmoittaa hylkäävänsä sen.
                  
               
                     (9)
                  
                  
                     Yleissopimuksen 38 artiklassa käsitellään poikkeamista kansainvälisistä standardeista ja menettelytavoista. Kyseisen artiklan mukaisesti sopimusvaltion, joka ei joka suhteessa voi noudattaa jotain tällaista kansainvälistä standardia tai menettelytapaa tai saattaa omia määräyksiään tai menetelmiään täysin jonkin kansainvälisen standardin tai menettelytavan mukaisiksi viimeksimainitun tultua muutetuksi taikka pitää välttämättömänä joissakin kohdin kansainvälisillä standardeilla määrätyistä eroavien määräysten tai menetelmien hyväksymistä, on velvollinen heti ilmoittamaan ICAOlle kansainvälisellä standardilla määrätyn ja oman menetelmänsä eroavuuksista.
                  
               
                     (10)
                  
                  
                     ICAO lähetti 20 päivänä heinäkuuta 2018 valtioille osoitetun kirjeen AN 1/17.14–18/78, jäljempänä ’valtioille osoitettu kirje’, jossa se pyysi sopimusvaltioita ensinnäkin ilmoittamaan jonkin CORSIA-järjestelmän osan mahdollisesta hylkäämisestä ennen 22 päivää lokakuuta 2018, ja toiseksi ilmoittamaan mahdollisista eroavuuksista kansallisten menetelmiensä ja CORSIA-järjestelmän ja odotetun noudattamisen määräajan välillä ennen 1 päivää joulukuuta 2018.
                  
               
                     (11)
                  
                  
                     CORSIA-järjestelmän on määrä soveltua lentoliikenteen harjoittajiin, joiden vuotuiset hiilidioksidipäästöt ovat suuremmat kuin 10 000 tonnia sellaisilla ilma-aluksilla suoritettujen kansainvälisten lentojen osalta, joiden suurin sallittu lentoonlähtömassa on yli 5 700 kg, lukuun ottamatta humanitaarisia, lääketieteellisiä ja sammutuslentoja.
                  
               
                     (12)
                  
                  
                     CORSIA-järjestelmässä vahvistettuja tarkkailu-, raportointi- ja todentamisvaatimuksia on määrä soveltaa 1 päivästä tammikuuta 2019.
                  
               
                     (13)
                  
                  
                     CORSIA-järjestelmän päästöhyvitysvaatimuksia on määrä soveltaa 1 päivän tammikuuta 2021 ja 31 päivän joulukuuta 2035 välisenä aikana lentoliikenteen harjoittajiin, jotka suorittavat kansainvälisiä lentoja (sellaisina kuin ne on määritelty II osan 1 luvun 1.1.2 kohdassa ja II osan 2 luvun 2.1 kohdassa) valmisteilla olevassa ICAOn asiakirjassa ”CORSIA States for Chapter 3 State Pairs” tarkoitettujen sopimusvaltioiden välillä.
                  
               
                     (14)
                  
                  
                     On aiheellista määrittää kanta, joka otetaan unionin puolesta vastauksena valtioille osoitettuun kirjeeseen. Tämä johtuu siitä, että CORSIA-järjestelmä voi vaikuttaa ratkaisevasti unionin oikeuden, erityisesti Euroopan parlamentin ja neuvoston direktiivin 2003/87/EY (2), sisältöön.
                  
               
                     (15)
                  
                  
                     Kun otetaan huomioon edistyminen, joka kansainvälisellä tasolla voidaan saavuttaa CORSIA-järjestelmän ansiosta, yleissopimuksen 90 artiklan mukaisia ilmoituksia hylkäämisistä ei pitäisi saada.
                  
               
                     (16)
                  
                  
                     Unioni tukee täysin ICAOssa toteutettuja toimia, jotta CORSIA-järjestelmä saadaan toimintavalmiiksi mahdollisimman pian. Direktiivin 2003/87/EY mukaisesti komissio valmistelee parhaillaan CORSIA-järjestelmän tarkkailu-, raportointi- ja todentamisvaatimuksista unionin säädöksiä, joiden odotetaan tulevan voimaan viimeistään tammikuussa 2019. Lisäksi komissio esittää Euroopan parlamentille ja neuvostolle kertomuksen, jossa tarkastellaan tapoja, joilla kyseiset välineet voitaisiin panna täytäntöön unionin oikeudessa. Määräaika, jonka kuluessa mahdolliset eroavuudet on ilmoitettava valtioille osoitetun kirjeen mukaisesti, on liian lyhyt, jotta unioni voisi hyväksyä kyseiseen määräaikaan mennessä CORSIA-järjestelmään tehdyt mahdolliset muutokset. Jotta ICAO voi ottaa täysin huomioon vallitsevan oikeudellisen tilanteen unionin tasolla sekä tarkkailun, raportoinnin ja todentamisen alalla aloitetun työn, jäsenvaltioiden olisi ilmoitettava tämän päätöksen lisäyksen mukaisesti eroavuudet vastauksessaan valtioille osoitettuun kirjeeseen.
                  
               
                     (17)
                  
                  
                     Direktiivin 2003/87/EY 28 b artiklan 2 ja 3 kohdassa säädetään ICAOn tasolla tehdyn työn tuloksia koskevista jatkotoimista. On aiheellista antaa ICAOlle tiedoksi kyseisten säännösten ehdot.
                  
               
                     (18)
                  
                  
                     Unionin kannan esittävät ne unionin jäsenvaltiot, jotka ovat ICAOn jäseniä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Vastauksessa kansainvälisen siviili-ilmailujärjestön 20 päivänä heinäkuuta 2018 valtioille osoittamaan kirjeeseen AN 1/17.14–18/78 unionin puolesta otettava kanta esitetään tämän päätöksen lisäyksessä.
         
         
            2 artikla
            Edellä 1 artiklassa tarkoitetun kannan esittävät ne unionin jäsenvaltiot, jotka ovat ICAOn jäseniä.
         
         
            3 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 29 päivänä marraskuuta 2018.
            
               
                  Neuvoston puolesta
               
               
                  Puheenjohtaja
               
               M. SCHRAMBÖCK
            
         
         
            (1)  Neuvoston päätös (EU) 2016/915, annettu 30 päivänä toukokuuta 2016, Euroopan unionin puolesta otettavasta kannasta ICAO:n elimissä laadittavaan kansainväliseen välineeseen, jonka on tarkoitus johtaa kansainvälisen ilmailun päästöihin sovellettavan yhtenäisen maailmanlaajuisen markkinaperusteisen toimenpiteen täytäntöönpanoon vuodesta 2020 alkaen (EUVL L 153, 10.6.2016, s. 32).
         
            (2)  Euroopan parlamentin ja neuvoston direktiivi 2003/87/EY, annettu 13 päivänä lokakuuta 2003, kasvihuonekaasujen päästöoikeuksien kaupan järjestelmän toteuttamisesta unionissa ja neuvoston direktiivin 96/61/EY muuttamisesta (EUVL L 275, 25.10.2003, s. 32).
      
      
         
            LISÄYS
            Liittyen ICAOn valtioille osoittamaan kirjeeseen AN 1/17.14–18/78 (ILMOITUS YHDENMUKAISUUDESTA TAI EROAVAISUUKSISTA LIITTEESSÄ 16 OLEVAN NITEEN IV SUHTEEN) ilmoitetaan eroavaisuuksista ja annetaan seuraavat selitykset:
            
               Yleisiä seikkoja
            
            Unioni ja sen jäsenvaltiot tukevat voimakkaasti ICAOn pyrkimyksiä myötävaikuttaa ilmastonmuutoksen torjumiseen toteuttamalla kansainväliseen ilmailuun vaikuttava maailmanlaajuinen markkinaperusteinen toimenpide.
            (Lisää valtio) tukee täysin ICAOn toimia, jotta CORSIA-järjestelmästä saataisiin toimintakykyinen mahdollisimman pian. EU on tällä hetkellä direktiivin 2003/87/EY mukaisesti laatimassa CORSIA-järjestelmän tarkkailu-, raportointi- ja todentamisvaatimuksista unionin säädöksiä, joiden on tarkoitus tulla voimaan tammikuuhun 2019 mennessä. Määräaika, jonka kuluessa mahdollisista eroavaisuuksista on ilmoitettava ICAOn valtioille osoittaman kirjeen AN 1/17.14–18/78 mukaisesti, on liian lyhyt, jotta unioni voisi mukauttaa mitään osia lainsäädännöstään.
            Tässä vaiheessa direktiivissä 2003/87/EY ja komission hyväksymissä yksityiskohtaisissa säännöissä on tiettyjä eroja CORSIA-järjestelmään nähden. Tämä koskee sekä tarkkailu-, raportointi- ja todentamisvaatimuksia että päästöhyvitysvaatimuksia.
            Molempien osalta palautetaan mieleen direktiivin 2003/87/EY nykyinen soveltamisala. Direktiiviä sovelletaan lentoliikenteen harjoittajan kansallisuudesta riippumatta, ja periaatteessa se kattaa lennot, jotka lähtevät perussopimuksen soveltamisalaan kuuluvan jäsenvaltion alueella sijaitsevalta lentopaikalta tai saapuvat sinne. Direktiiviä 2003/87/EY sovelletaan erotuksetta jäsenvaltioiden ja/tai ETA-maiden sisäisiin ja välisiin lentoihin.
            
               Tarkkailu-, raportointi- ja todentamisvaatimukset
            
            CORSIA-järjestelmän tarkkailu-, raportointi- ja todentamisvaatimuksia sovelletaan 1 päivästä tammikuuta 2019 alkaen.
            Tällä alalla 1 päivästä joulukuuta 2018 sovellettavat Euroopan unionin säännöt sisältyvät pääasiassa kasvihuonekaasujen päästöoikeuksien kaupan järjestelmän toteuttamisesta unionissa 13 päivänä lokakuuta 2003 annettuun Euroopan parlamentin ja neuvoston direktiiviin 2003/87/EY. Mainittu direktiivi on oikeusperusta asiaa koskeville yksityiskohtaisille säännöksille, jotka sisältyvät direktiivissä 2003/87/EY tarkoitetusta kasvihuonekaasupäästöraporttien ja tonnikilometriraporttien todentamisesta ja todentajien akkreditoinnista 21 päivänä kesäkuuta 2012 annettuun komission asetukseen (EU) N:o 600/2012 ja direktiivissä 2003/87/EY tarkoitetusta kasvihuonekaasupäästöjen tarkkailusta ja raportoinnista 21 päivänä kesäkuuta 2012 annettuun komission asetukseen (EU) N:o 601/2012.
            On syytä huomata, että Euroopan komissio hyväksyy parhaillaan asetuksia, joiden odotetaan poistavan edellä esitettyjen yleisten seikkojen mukaisesti eroavuudet liitteessä 16 olevan IV niteen ensimmäisessä painoksessa esitettyihin CORSIA-järjestelmän tarkkailu-, raportointi- ja todentamisvaatimuksiin ja joiden odotetaan tulevan voimaan ennen 1 päivää tammikuuta 2019.
            
               Päästöhyvitysvaatimukset
            
            Päästöhyvitysten osalta todetaan, että CORSIA-järjestelmään sisältyviä vastaavia vaatimuksia sovelletaan vasta myöhemmässä vaiheessa ja että unionin lainsäädäntöä voidaan siihen asti muuttaa CORSIA-järjestelmä huomioiden.
            Näin ollen unionin lainsäädännön nykyisiin päästöhyvitysvaatimuksiin ei ole tarpeen puuttua sen laajemmin kuin mitä yleisissä seikoissa on edellä todettu.